यादों के दरीचों के खुलने का यही होता है नतीजा ! छूटे सिरे कभी तो हाथों की पहुँच में , कभी पहुँच के एकदम बाहर हो जाते हैं , आपस में सब गड्डमड्ड ! मैं बात कर रही थी १९७५ की , जब हम स्नातक प्रतिष्ठा की वि वि परीक्षा देने की तैयारी पूरी कर चुके थे और प्रोग्राम भी वि वि ने घोषित कर दिया था और तभी ..... 25 जून की अर्धरात्रि आपातकाल की घोषणा के साथ ऐसी काली रात में बदल गई जिसका वितान इक्कीस महीने तक खीँच गया |पूरे देश में स्तब्धता की स्थिति व्याप्त हो गई | आपातकाल की घोषणा की प्रासंगिकता एवं प्रामाणिकता को सिद्ध करने के उद्देश्य से प्रस्तुत तर्क कि राष्ट्रव्यापी अराजकता पर अंकुश लगाने के लिए यह कदम उठाना आवश्यक था , निरंकुशता के इस पर्याय का औचित्य सिद्ध करने में असफल रहा |निःशब्दता की आरोपित स्थिति में प्रलय का आह्वान करती शांति में पूरा देश डूबा हुआ था लेकिन भीतर ही भीतर व्यवस्था के प्रति विरोध और असंतोष की भावना विध्वंसक – विस्फोटक रूप धारण करने लगी थी | अंततः इस असंतोष ने एक वृहद् संगठनात्मक आकार लेते हुए जे पी आन्दोलन का नाम ले लिया | विद्यार्थियों की सहभागिता इस आन्दोलन में इतनी व्यापक रही कि विद्रोह को कुचलने के सरकारी प्रयास के अंतर्गत जेलें छोटी सिद्ध हो गईं लेकिन विद्रोह था कि थमने का नाम नहीं ले रहा था | प्रताड़ना ,अत्याचार , अनाचार का तांडव नृत्य पूर्ण समग्रता के साथ राष्ट्रीय मंच पर अपना खेल दिखा रहा था तो दूसरी ओर विरोध और विद्रोह के तुमुलनाद ने व्यवस्था को हिलाकर रख दिया | इस अशांति के परिप्रेक्ष्य में हमारी परीक्षायें स्थगित होनी ही थीं सो हो गईं , सत्र पिछड़ गया और हमारा परीक्षाफल ७६ में आया | ७५ के साल ने इस तरह हमारे कीमती समय का भी नुकसान किया |